ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
ஜம்மு காஷ்மீரில் உள்ள பல அரசு மருத்துவமனைகளுக்கு 265 டிப்ளமேட் ஆஃப் நேஷனல் போர்டு  முதுகலை மருத்துவ இடங்களை மத்திய அரசு அனுமதித்துள்ளது
ஒரு குறிப்பிடத்தக்க நடவடிக்கையாக, நாடு முழுவதும் சுகாதார விநியோகத்தை மேம்படுத்துவதை நோக்கமாகக் கொண்ட “அனைவருக்கும் ஆரோக்கியம்” என்ற பிரதமரின் தொலைநோக்குப் பார்வையுடன், மருத்துவ அறிவியலில் தேசிய தேர்வு வாரியத்தின்  தீவிர பங்களிப்புடன் 265 டிப்ளோமேட் ஆஃப் நேஷனல் போர்டு  முதுகலை மருத்துவ இடங்களை ஜம்மு காஷ்மீர் முழுவதும் உள்ள 20 மாவட்டங்களின் பல்வேறு அரசு மருத்துவமனைகளுக்கு மத்திய அரசு அனுமதித்துள்ளது.
இந்த முக்கியமான நடவடிக்கை ஜம்மு காஷ்மீர் மக்கள் பயனடைவதை உறுதி செய்வது மட்டுமல்லாமல், ஜம்மு காஷ்மீர் மருத்துவர்களும் தங்கள் சொந்த பிராந்தியத்தில் பயிற்சி பெறும் வாய்ப்பைப் பெறுவார்கள். இந்த உள்நாட்டு மருத்துவப் பணியாளர்களைத் தட்டுவதன் மூலம் யூனியன் பிரதேசத்தில் பயனுள்ள சுகாதார விநியோக முறைக்கு வழிவகுக்கும்.
இதன் விளைவாக, தற்போது விரிவாக்கத் திட்டத்தின் முதல் கட்டத்தில் 20 மாவட்டங்களில் 250க்கும் மேற்பட்ட முதுநிலை பட்டப் படிப்புக்கான இடங்கள் உள்ளன. இரண்டாம் கட்டத்தில் மேலும் இரண்டு முதுகலை பட்டப் படிப்புக்கான இடங்கள் வழங்கப்படும். மேலும், முதுநிலைப் பட்டதாரி பயிற்சிக்கான வாய்ப்பை வழங்குவதற்காக, 50% முதுநிலைபட்டப் படிப்புக்கான இடங்கள் உள்ளூர் சேவை மருத்துவர்களுக்கு ஒதுக்கப்பட்டுள்ளன.
பல்வேறு மருத்துவ நுழைவுத் தேர்வுகளுக்காக, மத்திய அரசு யூனியன் பிரதேசத்திலேயே தேர்வு மையங்களின் எண்ணிக்கையை அதிகரித்துள்ளது. இதன் காரணமாக ஜம்மு காஷ்மீர் மாணவர்கள் நுழைவுத் தேர்வில் கலந்துகொள்ள பிற மாநிலங்களுக்குச் செல்ல வேண்டியதில்லை.
குடியரசுத் தலைவர் செயலகம்
சிம்லாவில் குடியரசுத் தலைவர்; மஷோப்ரா ராஷ்டிரபதி நிவாஸில் துலிப் தோட்டம் திறப்புவிழாவில் பங்கேற்பு
குடியரசுத் தலைவர் திருமதி திரௌபதி முர்மு இன்று இமாச்சலப் பிரதேசத்தில் உள்ள மஷோப்ரா ராஷ்டிரபதி நிவாஸில் துலிப் தோட்டத்தைத் திறந்து வைத்தார்.
ராஷ்டிரபதி நிவாஸின் பிரதான கட்டிடம், புல்வெளி மற்றும் பழத்தோட்டங்கள் ஆகியவற்றுடன் வரும் 23-ந் தேதி முதல் பொதுமக்களுக்கு துலிப் தோட்டம் திறக்கப்படும். இந்தத் தோட்டத்தில், ஸ்ட்ராங் கோல்ட், டென்மார்க், வேல்மார்க், ஜம்போபிங்க் மற்றும் லேப்டாப் உள்ளிட்ட துலிப் வகைகள் உள்ளன.
அறிவியல் மற்றும் தொழில்நுட்பத்துறை
இந்திய கல்வித்துறை மற்றும் தொழில் துறையினருடன் இணைந்து பணியாற்றுவதில் வெளிநாடு வாழ் இந்தியர்களின் பங்கு முக்கியத்துவம் பெறுகிறது: பேராசிரியர் அசுதோஷ் ஷர்மா
இந்திய கல்வித்துறை மற்றும் தொழில் துறையினருடன் இணைந்து பணியாற்றுவதில் வெளிநாடு வாழ் இந்தியர்களின் பங்கு மற்றும் அதன் முக்கியத்துவத்தை அமெரிக்காவை அடிப்படையாகக் கொண்ட பல்கலைக்கழகங்களின் இந்திய வம்சாவழி தலைவர்களுடன் அண்மையில் நடைபெற்ற கலந்துரையாடலின் போது அறிவியல் மற்றும் தொழில்நுட்பத் துறையின் செயலாளர் பேராசிரியர் அசுதோஷ் சர்மா வலியுறுத்தியுள்ளார்.
பேராசிரியர் அசுதோஷ் ஷர்மா, அறிவியல், தொழில்நுட்பம், பொறியியல், மருத்துவம் மற்றும் கணிதம் ஆகிய துறைகளைச் சேர்ந்த இந்திய வம்சாவழியினருடன் கலந்துரையாடி வருகிறார். ஆகஸ்ட் 20-ஆம் தேதி, பல்கலைக்கழக மானியக் குழுவின் தலைவர் பேராசிரியர் டி பி சிங்குடன் அமெரிக்க பல்கலைக்கழகங்களைச் சேர்ந்த 11 தலைவர்கள்/ வேந்தர்களுடன் நடைபெற்ற கலந்துரையாடலில் அமெரிக்காவில் உள்ள இந்திய தூதர் திரு தரஞ்சித் சிங் சந்துவும் கலந்து கொண்டார்.
ஒருங்கிணைந்த விஷயங்களில், கால நிர்ணயத்துடன் கூடிய வரையறுக்கப்பட்ட துறைகளில் நடவடிக்கை மேற்கொள்ளப்பட வேண்டும் என்று வெளிநாடுகளில் வாழும் இந்தியர்கள், கலந்துரையாடலின் போது யோசனை தெரிவித்தனர்.
மருத்துவ சேவை, செயற்கை நுண்ணறிவு, வேளாண் உள்ளிட்ட துறைகளில் ஒத்துழைப்பை மேம்படுத்துவதற்காக தொழில்நுட்பக் கல்வியுடன் கூடிய மருத்துவ முறையை தரம் உயர்த்தவும் மருத்துவ அறிவியலை ஊக்குவிக்கவும் அவர்கள் பரிந்துரைத்தனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748260
நிதி அமைச்சகம்
சமூகத்தின் நன்மைக்காக தகவல்களை `மக்கள் நலன்' என்ற வகையில் சாதகமாகப் பயன்படுத்தி அரசாங்கம் தலையிடுவது அவசியம்: பொருளாதார ஆய்வறிக்கை
மத்திய நிதி மற்றும் பெரு நிறுவன விவகாரங்களுக்கான அமைச்சர் திருமதி நிர்மலா சீதாராமன் நாடாளுமன்றத்தில் இன்று 2018-19 ஆம் ஆண்டுக்கான பொருளாதார ஆய்வறிக்கையை சமர்ப்பித்தார். மக்கள் நன்மை என்ற வகையில் தகவல் தொகுப்புகளை உருவாக்குவதில் அரசாங்கம் தலையிட வேண்டும் என்று அந்த அறிக்கை கூறுகிறது. குறிப்பாக சமூகத்தில் பரவலாக நன்மைகள் கிடைப்பதற்காக, ஏழைகள் மற்றும் சமூகப் பிரிவுகளில் இந்தத் தகவல் தொகுப்பு உருவாக்குவதில் தலையிட வேண்டும் என்று குறிப்பிட்டுள்ளது. தகவல் தொகுப்பு உருவாக்குவது லாபகரமானதாக இருக்காது என்பதால் தனியார் துறையினர் இதில் முதலீடு செய்ய மாட்டார்கள். எனவே அரசு தலையிட வேண்டியது மிகவும் முக்கியம் என்று ஆய்வறிக்கை கூறுகிறது.
தகவல் தொகுப்பை மக்கள் நலனுக்காக உருவாக்கும்போது, அந்தரங்க விஷயங்கள் பற்றியும், தகவல்கள் பயன்படுத்துவதில் உள்ளார்ந்த நேர்மையும் இருக்க வேண்டும் என்பதை மனதில் கொள்ள வேண்டியது மிகவும் முக்கியம் என்றும் ஆய்வறிக்கையில் குறிப்பிடப்பட்டுள்ளது.
சமூகத்தில் அதிகபட்ச அளவுக்கு தகவல் தொகுப்புகள் உருவாக்குவது மற்றும் பயன்படுத்தப்படுவதை உறுதி செய்வதற்கு, அரசு தலையிட வேண்டியுள்ளது. தகவல் தொகுப்பு அளிப்பதிலோ அல்லது தனியார் துறையினருக்கான ஊக்குவிப்புத் திட்டங்களை சரி செய்யும் வகையிலோ இந்தத் தலையீடு தேவைப்படுகிறது என்று அறிக்கையில் தெரிவிக்கப் பட்டுள்ளது. அந்தரங்க தகவல்கள் பாதுகாப்பு மற்றும் ரகசியத் தகவல்களைப் பகிர்வதைப் பாதுகாப்பதற்கு நவீன தொழில்நுட்பங்கள் உள்ள நிலையில், தகவல் தொகுப்பு அந்தரங்க அம்சங்களை சட்டபூர்வ வரையறைக்கு உள்பட்டு, மக்கள் நலனுக்காக தகவல் தொகுப்பை அரசு உருவாக்க முடியும் என்றும் அறிக்கையில் கூறப்பட்டுள்ளது.
தொழிலாளர் மற்றும் வேலைவாய்ப்பு அமைச்சகம்
சமூக பாதுகாப்பு திட்டங்களுக்கு ஏர் இந்தியா இபிஃஎப்ஓவில் சேர்ந்துள்ளது
ஏர் இந்தியா நிறுவனம் தனது ஊழியர்களின் சமூக பாதுகாப்பு சேவைக்காக இபிஃஎப்ஓவில் சேர்ந்துள்ளது. 1952-ன் இபிஃஎப் மற்றும் எம்பி சட்டத்தின் பிரிவு-1-ன் கீழ் ஏர் இந்தியா நிறுவனம் தாமாக முன்வந்து பதிவு செய்துள்ளது. இது 01-12-2021-ல் இருந்து அமலுக்கு வரும் வகையில் அரசிதழில் வெளியிடப்பட்ட நாள் 13-01-2021 டிசம்பர் மாதத்திற்கான இபிஃஎப்ஓ மூலம் ஏர் இந்தியாவிலிருந்து தாக்கல் செய்த சுமார் 7,453 தொழிலாளர்களின் பங்களிப்புக்காக இந்த சமூக பாதுகாப்பு கிடைக்க உள்ளது. ஏர் இந்தியா ஊழியர்கள் இப்போது கீழ்காணும் பயன்களை பெறுவதற்கு தகுதி படைத்தவர்களாக இருப்பார்கள் :
1) ஊழியர்கள் தங்களின் வருங்கால வைப்புநிதி கணக்குகளில் தொழில் உரிமையாளரின் பங்களிப்பாக 2 சதவீதம் கூடுதலாகப் பெறுவார்கள். இதனால் 1925 ஊழியர்கள் வருங்கால வைப்பு நிதி சட்டத்தின் படி தொழில் உரிமையாளர்கள் 10 சதவீதமும், தொழிலாளிகள் 10 சதவீதமும் செலுத்துவதாக இருந்தது.
2) இபிஃஎப் திட்டம் 1952, இபிஎஸ் 1995, இடிஎல்ஐ 1976 ஆகியவை இப்போது இந்த தொழிலாளர்களுக்கு பொருத்தமானதாக இருக்கும்.
3) உத்தரவாதம் அளிக்கப்பட்ட குறைந்தபட்ச ஓய்வூதியமான ரூ.1000 ஊழியர்களுக்கு கிடைக்கும். ஊழியர் இறக்க நேர்ந்தால் அவரது குடும்பத்திற்கும், சார்ந்திருப்பவர்களுக்கும் ஓய்வூதியம் வழங்கப்படும்.
4) உறுப்பினர் ஒருவர் இறக்க நேர்ந்தால் குறைந்தபட்சம் ரூ.2.50 லட்சமாகவும், அதிகபட்சம் 7 லட்சமாகவும் வழங்கப்படும். இந்த பயனுக்காக ஊழியர்களிடமிருந்து எந்த தொகையும் கோரப்பட மாட்டாது.
அறிவியல் மற்றும் தொழில்நுட்பத்துறை
தகவல் தொழில்நுட்பம், வளங்களின் முறையான பயன்பாடு, மின்சார இயக்கத்தில் கவனம் செலுத்தி திட்டம் சார்ந்த பணிகளை உருவாக்குகிறது அறிவியல், தொழில்நுட்பம் தொடர்பான இந்திய- ஐக்கிய ஐரோப்பிய கூட்டுக் குழு
ஐரோப்பிய ஆணையம் அண்மையில் ஏற்பாடு செய்திருந்த அறிவியல் தொழில்நுட்பத்தில், ஒத்துழைப்பு குறித்த 13-வது கூட்டுக் குழு கூட்டத்தில், ஆராய்ச்சி, புதுமைகளில் இந்தியா- ஐக்கிய ஐரோப்பாவின் ஒத்துழைப்பை மேலும் வலுப்படுத்துவதற்காக நீண்டகால கேந்திர அணுகுமுறையைப் பின்பற்ற அறிவியல், தொழில்நுட்பம் குறித்த இந்திய- ஐக்கிய ஐரோப்பிய கூட்டுக் குழு பரஸ்பர ஒப்புதல் அளித்துள்ளது.
அறிவியல், தொழில்நுட்பம் புதுமைகள் துறையில் இந்தியாவும் ஐக்கிய ஐரோப்பாவும் இணைந்து மேற்கொண்ட சாதனைகளை இரு தரப்பினரும் பாராட்டியதுடன், ஐரோப்பிய ஆணையத்தின் ஆராய்ச்சி, புதுமைகளுக்கான தலைமை இயக்குநர் திரு ஜான் எரிக் பாக்கே, இந்திய அரசின் அறிவியல், தொழில்நுட்பத் துறையின் செயலாளர் பேராசிரியர் அசுதோஷ் ஷர்மா தலைமையில் நடைபெற்ற கூட்டத்தில் நிர்ணயிக்கப்பட்ட காலகட்டத்திற்குள் திட்டம் சார்ந்த பணிகளை உருவாக்கி செயல்படுத்தவும் முடிவு செய்யப்பட்டது.
கூட்டு அறிக்கையின் அடிப்படையிலும், கடந்த ஜூலை மாதம் நடைபெற்ற உச்சிமாநாட்டில் ஏற்றுக்கொள்ளப்பட்ட 'ஐக்கிய ஐரோப்பிய- இந்திய கேந்திர கூட்டணி: 2025 ஆம் ஆண்டுக்கான திட்ட வரைபடத்தைக்’ கருத்தில் கொண்டும், சைபர் இயற்பியல் முறைகள், செயற்கை நுண்ணறிவு, ரோபோடிக்ஸ், சுழற்சி பொருளாதாரம், மின்சார இயக்கம், வளங்களின் முறையான பயன்பாடு, நிலையான வேளாண் உணவு பதப்படுத்துதல் போன்ற துறைகளில் இருதரப்பும் ஒத்துழைப்பு வழங்க விருப்பம் தெரிவித்துள்ளன.
தூய்மையான எரிசக்தி பயன்பாட்டிற்கு ஆராய்ச்சி, புதுமைகளில் கவனம் செலுத்தும் புதுமைகள் இயக்கத்தின் முக்கிய பங்கு குறித்தும், கொவிட்- 19 பெருந்தொற்றைத் தாண்டிய சுகாதார துறைகளில் இருதரப்பும் ஒத்துழைப்பு வழங்குவது தொடர்பாகவும் வலியுறுத்தப்பட்டது.
துருவ அறிவியலில் ஒத்துழைப்பு பற்றியும் இருதரப்பும் காணொலி வாயிலாக விவாதித்தன.மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1699880
(Visitor Counter : 166
நிதி அமைச்சகம்
பிரதமரின் மக்கள் வங்கிக் கணக்குத்திட்டம்- நிதி சேர்க்கைக்கான தேசிய இயக்கம், வெற்றிகரமாக செயல்படுத்தப்பட்டு ஒன்பது ஆண்டுகள் நிறைவடைந்துள்ளது
பிரதமரின் மக்கள் வங்கிக் கணக்குத் திட்டம் - நிதி சேர்க்கைக்கான தேசிய இயக்கம் - வெற்றிகரமாக செயல்படுத்தப்பட்டு இன்றுடன் ஒன்பது ஆண்டுகள் நிறைவடைகிறது.
பிரதமர் திரு. நரேந்திர மோடி 15 ஆகஸ்ட் 2014 அன்று தனது சுதந்திர தின உரையில் இத்திட்டத்தை அறிவித்தார். 28 ஆகஸ்ட் 2014 அன்று இந்த திட்டத்தைத் தொடங்கி வைத்த பிரதமர், இந்த நிகழ்வை ஒரு தீய சுழற்சியில் இருந்து ஏழைகள் விடுதலை பெற்றதைக் கொண்டாடும் விழா என்று விவரித்தார்.
உலகின் மிகப்பெரிய நிதி சேர்க்கை முன்முயற்சிகளில் ஒன்றாக, நிதி அமைச்சகம், அதன் நிதி சேர்க்கை தலைமையிலான தலையீடுகள் மூலம் விளிம்புநிலை மற்றும் பொருளாதார ரீதியாக பின்தங்கிய பிரிவினருக்கு நிதி உள்ளடக்கம் மற்றும் ஆதரவை வழங்க தொடர்ந்து முயற்சிக்கிறது. நிதிச் சேர்க்கை சமமான மற்றும் உள்ளடக்கிய வளர்ச்சியை ஊக்குவிக்கிறது, அத்துடன் அடிப்படை வங்கி சேவைகளை அணுக முடியாத குறைந்த வருவாய் குழுக்கள் மற்றும் பலவீனமான பிரிவினர் போன்ற பாதிக்கப்படக்கூடிய குழுக்களுக்கு குறைவான விலையில் நிதி சேவைகளை வழங்குகிறது.
நிதி சேர்க்கை ஏழைகளின் சேமிப்பை முறையான நிதி அமைப்பில் கொண்டு வருகிறது மற்றும் கிராமங்களில் உள்ள அவர்களின் குடும்பங்களுக்கு பணத்தை அனுப்புவதற்கான வழியை வழங்குகிறது, மேலும் கந்து வட்டிக்காரர்களின் பிடியில் இருந்து அவர்களை விடுவிக்கிறது.
பிரதமரின் மக்கள் வங்கிக் கணக்குத்திட்டத்தின் 9-வது ஆண்டு நிறைவையொட்டி, மத்திய நிதியமைச்சர் திருமதி நிர்மலா சீதாராமன் வெளியிட்டுள்ள செய்தியில், பிரதமரின் மக்கள் வங்கிக் கணக்குத் திட்டத்தின் செயல்பாடுகள், டிஜிட்டல் மாற்றம், ஆகியவற்றின் 9 ஆண்டுகள் இந்தியாவில் நிதி சேர்க்கையில் புரட்சியை ஏற்படுத்தியுள்ளதாக் கூறியுள்ளார். வங்கிக் கணக்குகளைத் திறப்பதன் மூலம் 50 கோடிக்கும் அதிகமான மக்கள் முறையான வங்கி அமைப்புக்குள் கொண்டு வரப்பட்டுள்ளனர். இந்த கணக்குகளில், சுமார் 55.5% பெண்களுக்கு சொந்தமானவை, மேலும் 67% கிராமப்புற மற்றும் சிறிய நகர்ப்புறங்களில் திறக்கப்பட்டுள்ளன. இந்த கணக்குகளில் மொத்த வைப்புத்தொகை ரூ. 2 லட்சம் கோடியைத் தாண்டியுள்ளது. மேலும், சுமார் 34 கோடி ரூபே கார்டுகள் இந்த கணக்குகளுக்கு கட்டணமின்றி வழங்கப்பட்டுள்ளன, இது ரூ .2 லட்சம் விபத்து காப்பீட்டையும் வழங்குகிறது.
"பங்குதாரர்கள், வங்கிகள், காப்பீட்டு நிறுவனங்கள் மற்றும் அரசு அதிகாரிகளின் கூட்டு முயற்சிகளுடன், பிரதமரின் வங்கிக் கணக்குத் திட்டம் ஒரு முக்கிய முன்முயற்சியாக நிற்கிறது. இது பிரதமர் திரு நரேந்திர மோடியின் கனவுப்படி நாட்டில் நிதி சேர்க்கை முறையை மாற்றுகிறது" என்று நிர்மலா சீதாராமன் கூறினார்.
-------------
AD/ANU/IR/RS/KPG
(
ரசாயனம் மற்றும் உரங்கள் அமைச்சகம்
இளைஞர்களுக்கு பயிற்சி அளிக்க தேசிய உர நிறுவனம் ஐடிஐ-களுடன் கைகோர்ப்பு
இந்திய அரசின் “திறன் இந்தியா” முன்முயற்சிக்கு அழுத்தம் தரும் வகையில், தேசிய உர நிறுவனம், தொழில்பயிற்சி மையங்களுடன்  இணைந்து இளைஞர்களுக்கு, பல்வேறு தொழில்களில் பயிற்சி அளிக்க உள்ளது. இந்த நிறுவனத்தின் தொழிற்சாலைகளுக்கு அருகில் உள்ள ஐடிஐ-களுடன் இணைந்து அப்பகுதியில் உள்ள இளைஞர்களுக்கு பயிற்சி அளிக்க திட்டமிட்டுள்ளது. கனரக தொழில்கள் உள்ளிட்ட பல தொழில்களில் இளைஞர்கள் வேலைவாய்பைப் பெற இது உதவும்.
இதனையொட்டி தேசிய உர நிறுவனத்தின், பஞ்சாபில் உள்ள நங்கல் தொழிற்சாலை அங்குள்ள ஐடிஐ-யுடன், இளைஞர்களுக்கு 12 தொழில்துறைகளில் பயிற்சி அளிக்க புரிந்துணர்வு ஒப்பந்தம் ஒன்றை செய்து கொண்டுள்ளது.
-----
(Visitor Counter : 189
உள்நாட்டு விமானப் போக்குவரத்து அமைச்சகம்
உயிர்காக்கும் உடான் விமான சேவைகள் மூலம் 2020 ஏப்ரல் 22 வரையில் 35.78 டன்கள் அளவுக்கு அத்தியாவசிய மற்றும் மருந்துப் பொருள்கள் எடுத்துச் செல்லப்பட்டுள்ளன
ஏர் இந்தியா, இந்திய விமானப் படை மற்றும் விஸ்தாரா ஆகியவற்றால் இயக்கப்படும் உயிர்காக்கும் உடான் விமானச் சேவைகள் மூலம் 2020 ஏப்ரல் 22ஆம் தேதி வரையில் 35.78 டன்கள் அளவுக்கு சரக்குகள் கையாளப்பட்டுள்ளன. கோவிட்-19 நோய்த்தொற்று சூழ்நிலையில், உதவிகள் அளிக்கும் வகையில் ஏர் இந்தியா, அலையன்ஸ் ஏர், இந்திய விமானப்படை மற்றும் தனியார் நிறுவனங்கள் மூலம் உள்நாட்டில் 339 விமானச் சேவைகள் இயக்கப்பட்டுள்ளன. இவற்றில் 204 சேவைகள் ஏர் இந்தியா மற்றும் அலையன்ஸ் ஏர் மூலம் இயக்கப்பட்டுள்ளன. இதுநாள் வரை 587.57 டன்கள் அளவுக்கு சரக்குகள் கையாளப்பட்டுள்ளன. இந்த விமானச் சேவைகள் மூலம் இதுவரை 3,37,639 கிலோ மீட்டர் அளவுக்கு பயணம் மேற்கொள்ளப்பட்டுள்ளது. `உயிர்காக்கும் உடான்' விமானச் சேவைகளை சிவில் விமானப் போக்குவரத்துத் துறை இயக்கி வருகிறது. கோவிட்-19க்கு எதிரான நடவடிக்கைகளில் அரசின் முயற்சிகளுக்கு உதவும் வகையில், தொலைதூரப் பகுதிகளுக்கு அத்தியாவசிய மருந்துப் பொருள்களைக் கொண்டு செல்ல இந்தச் சேவைகள் இயக்கப்படுகின்றன.
ஏப்ரல் 4, 2020இல் இருந்து இதுவரையில் கிழக்கு ஆசியாவில் இருந்து 348 டன்கள் அளவுக்கு மருந்துப் பொருள்களை ஏர் இந்தியா நிறுவனம் கொண்டு வந்துள்ளது. பார்மசூட்டிகல் பொருள்கள், மருத்துவ சாதனங்கள் மற்றும் கோவிட்-19 நிவாரணப் பொருள்களைக் கொண்டு செல்ல கிழக்கு ஆசியாவுடன் சரக்கு ஏர்-பிரிட்ஜ் உருவாக்கப்பட்டுள்ளது.
(Visitor Counter : 145
நுகர்வோர் நலன், உணவு மற்றும் பொது விநியோகம் அமைச்சகம்
காரீப் நெல் கொள்முதல் 21.27% அதிகம்
24.02 லட்சம் விவசாயிகளுக்கு ரூ.52,781 கோடி அரசு வழங்கியது
நடப்பு காரீப் பருவத்தில், இதுவரை 279.56 லட்சம் மெட்ரிக் டன் நெல் கொள்முதல் செய்யப்பட்டுள்ளது. இதற்காக 24.02 லட்சம் விவசாயிகளுக்கு, ரூ.52,781. 42 கோடி குறைந்த பட்ச ஆதரவு விலை வழங்கப்பட்டுள்ளது.
இந்தாண்டு காரீப் பருவத்தில், தமிழகம், பஞ்சாப், ஹரியானா, உத்தரப் பிரதேசம், தெலங்கானா, உத்தரகாண்ட், சண்டிகர், ஜம்மு காஷ்மீர், கேரளா, குஜராத் மற்றும் ஆந்திரபிரதேசம் ஆகிய மாநிலங்கள் மற்றும் யூனியன் பிரதேசங்களில் நெல் கொள்முதல் சுமூகமாக நடக்கிறது. கடந்த 14ம் தேதி வரை 279.56 லட்சம் மெட்ரிக் டன் நெல் கொள்முதல் செய்யப்பட்டுள்ளது. இது கடந்தாண்டு இதே கால காரீப் பருவ நெல் கொள்முதலைவிட 21.27% அதிகம்.
இதற்காக 24.02 லட்சம் விவசாயிகளுக்கு, ஏற்கனவே ரூ.52,781.42 கோடி குறைந்தபட்ச ஆதரவு விலை வழங்கப்பட்டுள்ளது.
மேலும், மாநிலங்களின் வேண்டுகோள் அடிப்படையில் 45.10 லட்சம் மெட்ரிக் டன் பருப்பு மற்றும் எண்ணெய் வித்துக்கள், ஆதரவு விலையில் கொள்முதல் செய்ய ஒப்புதல் வழங்கப்பட்டுள்ளது. மேலும், ஆந்திர பிரதேசம், கர்நாடகா, தமிழகம் மற்றும் கேரளாவில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் ஒப்புதல் வழங்கப்பட்டுள்ளது.
கடந்த 14ம் தேதி வரை, 58,602.68 மெட்ரிக் டன் பாசி பயறு, உளுந்து, நிலக்கடலை மற்றும் சோயாபீன் ஆகியவற்றை அரசு கொள்முதல் செய்துள்ளது. இது கடந்தாண்டு இதே காலத்தில் கொள்முதல் செய்யபட்டதைவிட 72.48% அதிகம். இதற்காக தமிழகம், மகாராஷ்டிரா, குஜராத், ஹரியானா மற்றும் ராஜஸ்தான் மாநிலங்களைச் சேர்ந்த 33,959 விவசாயிகள் ரூ.315.63 கோடி குறைந்தபட்ச ஆதரவு விலை பெற்றுள்ளனர்.
இதேபோல் கர்நாடகம் மற்றும் தமிழ்நாட்டில் கடந்த 14ம் தேதி வரை 3961 விவசாயிகளிடமிருந்து 5089 மெட்ரிக் டன் கொப்பரை தேங்காய் ரூ.52.40 கோடி மதிப்பில் கொள்முதல் செய்யப்பட்டுள்ளன.
பஞ்சாப், ஹரியானா, ராஜஸ்தான், மத்தியப் பிரதேசம், தெலங்கானா, ஆந்திர பிரதேசம், குஜராத் ஆகிய மாநிலங்களில் கடந்த 14ம் தேதி வரை 2,86,547 விவசாயிகளிடமிருந்து 14,65,847 பருத்தி மூடைகள் ரூ.4,187.05 கோடிக்கு கொள்முதல் செய்யப்பட்டுள்ளன.
மேலும் விவரங்களுக்கு கீழ்கண்ட ஆங்கில செய்திக்குறிப்பை காணவும்; https://pib.gov.in/PressReleasePage.aspx?PRID=1673038
-----
(Visitor Counter : 134
இளைஞர் நலன் மற்றும் விளையாட்டு அமைச்சகம்
மகளிருக்கான பளு தூக்கும் போட்டியின் கேலோ இந்தியா தேசிய தரவரிசை இரண்டாம் கட்டத்தில் ஒலிம்பிக் மேடை இலக்கு திட்ட வீராங்கனைகளான பிந்தியாராணி, ஹர்ஷதா, சவுமியா, அகாங்க்ஷா பங்கேற்க உள்ளனர்
காசியாபாதிலும் நொய்டாவிலும் அக்டோபர் 27 தொடங்கி நவம்பர் 2-ல் நிறைவடையவிருக்கும் மகளிருக்கான ஜூனியர் மற்றும் சீனியர் பளு தூக்கும் போட்டியின் கேலோ இந்தியா தேசிய தரவரிசை இரண்டாம் கட்டத்தில், காமன்வெல்த் விளையாட்டு போட்டிகள் 2022-ன் வெள்ளிப்பதக்க வீராங்கனை பிந்தியாராணி, ஹர்ஷதா, சவுமியா, அகாங்க்ஷா ஆகியோர் பங்கேற்பவர்களில் சிலராவர். இவர்கள் அனைவரும் ஒலிம்பிக் மேடை இலக்கு திட்ட வீராங்கனைகள் ஆவர்.
மத்திய விளையாட்டு துறை, இளைஞர் நலன் மற்றும் விளையாட்டு அமைச்சகத்தின் உதவியுடன் இந்திய பளுதூக்கும் சம்மேளனத்தால் ஏற்பாடு செய்யப்பட்டுள்ள இந்த போட்டிகள் சீனியர், ஜூனியர் உள்ளிட்ட 3 பிரிவுகளாக நடைபெறுகின்றன. ஏற்கனவே நடைபெற்ற முதலாம் கட்ட போட்டிகளில் 55 கிலோ எடை பிரிவில், பிந்தியாராணி தேவியும், 45 கிலோ எடை பிரிவில் ஹர்ஷதாவும், தங்கப்பதக்கம் வென்றவர்கள் என்பது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1870830
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 151.57 கோடியைக் கடந்தது
நாட்டில் கடந்த 24 மணி நேரத்தில் 89 லட்சத்துக்கும் அதிகமான  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 151.57 கோடியைக்  கடந்தது. 1,61,76,087 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 40,863 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,44,53,603 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 96.98 சதவீதமாக உள்ளது. கடந்த 24 மணி நேரத்தில் 1,59,632 பேர் பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 5,90,611 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 1.66 சதவீதமாக உள்ளது.
கடந்த 24 மணி நேரத்தில் 15,63,566 கொவிட் பரிசோதனைகள் செய்யப்பட்டன. இதுவரை சுமார் 69 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று 6.77 சதவீதமாக உள்ளது. தினசரித் தொற்று விகிதம் 10.21 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1788662
பிரதமர் அலுவலகம்
கன்னட பாடகர் ஷிவமொக்கா சுப்பண்ணாவின் மறைவுக்கு பிரதமர் இரங்கல்
பிரபல கன்னட பாடகர் ஷிவமொக்கா சுப்பண்ணாவின் மறைவுக்கு பிரதமர் திரு.நரேந்திர மோடி இரங்கல் தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில் தெரிவித்துள்ளதாவது,
“கன்னட பாடல்கள் மற்றும் இசையை விரும்புபவர்களின் வீடுகளில் ஷிவ்மொக்கா என்ற பெயர் பிரசித்தம். அவருடைய படைப்புகளும், கன்னட மொழிக் கவிதையின் ரத்தினங்களை இன்றைய தலைமுறையுடன் இணைக்கும் அவரது முயற்சிகளும் போற்றப்படுகின்றன. அவரது மறைவு செய்தி அறிந்து வேதனையுற்றேன். அவருடைய குடும்பத்தினருக்கும், ரசிகர்களுக்கும் இரங்கல்கள். ஒம் சாந்தி”
சுற்றுலா அமைச்சகம்
நாட்டின் சுற்றுலாத் துறை விருந்தோம்பல் சேவைகளை மேம்படுத்த முக்கியத்துவம் தர வேண்டும்: கே.ஜே. அல்போன்ஸ்
உலக சுற்றுலாத் தினத்தையொட்டி புதுதில்லியில் நடைபெற்ற நிகழ்ச்சியில் 2016-17 ஆம் ஆண்டுக்கான தேசிய சுற்றுலா விருதுகளை மத்திய சுற்றுலாத் துறை  அமைச்சர் திரு கே.ஜே. அல்போன்ஸ் வழங்கினார். “வியப்பூட்டும் இந்தியா கைப்பேசி செயலி” மற்றும் “வியப்பூட்டும் இந்தியா சுற்றுலாப் பயணிகள் வழிநடத்துபவர்கள் சான்றிதழ்” திட்டத்தையும் அமைச்சர் தொடங்கி வைத்தார்.
நிகழ்ச்சியில் பேசிய அமைச்சர், கடந்த நான்காண்டு காலமாக சுற்றுலாத் துறையில் இந்தியா மாபெரும் முன்னேற்றத்தை கண்டிருப்பதாக கூறினார். வேலைவாய்ப்பு மற்றும் அந்நிய செலாவணியைப் பொறுத்தவரை இந்திய பொருளாதாரத்தில் முக்கியக் கூறாக உள்ள சுற்றுலாவின் முழுமையான பயனை அடைய சுற்றுலாத் துறை அரசோடு கைகோர்த்து செயல்பட வேண்டும் என்றார்.
அடுத்த ஆண்டு நடைபெறும் ஐ.நா. உலக சுற்றுலா அமைப்புக்காக அதிகாரப்பூர்வ உலக சுற்றுலா தினம் இந்தியாவின் ஏற்பாட்டில் நடைபெறும் என்று அமைச்சர் அறிவித்தார்.
சுகாதாரம் மற்றும் குடும்ப நலத்துறை அமைச்சகம்
கோவிட்டுக்கு எதிரான நாட்டின் துணிவுமிக்கப் போருக்கு பிரதமர், தனது சுதந்திர தின உரையில் வணக்கம் தெரிவித்தார்.
தற்போதைய கோவிட்-19 பெருந்தொற்றும், இந்தியாவை "தற்சார்பு" ஆக்கியுள்ள ஒரே சமயத்தில் எடுக்கப்பட்ட, படிப்படியான மற்றும் செயல்மிகு நடவடிக்கைகளும் 74-வது சுதந்திர தினத்தை முன்னிட்டு நாட்டுக்கு பிரதமர் ஆற்றிய உரையில் இடம் பெற்றன. சுகாதாரத் துறையில் மத்திய அரசின் சாதனைகளை அவர் எடுத்துரைத்தார்.
தங்களது நேசத்துக்குரியவர்களை இந்த நோய்க்கு இழந்த குடும்பங்களுக்கு தனது இரங்கலை தெரிவித்த பிரதமர், 'சேவையே உயர்ந்த தர்மம்' என்னும் கோட்பாட்டை நிரூபிக்கும் வகையில் செயல்பட்ட இந்தியாவின் கோவிட் வீரர்கள் பாராட்டுக்குரியவர்கள் என்றார். "நாம் கொரோனாவை வெற்றி கொள்வோம். மனவலிமை, வெற்றியை நோக்கி அழைத்து செல்லும்," என்று பிரதமர் நாட்டுக்கு நம்பிக்கை தெரிவித்தார்.
செங்கோட்டைக் கொத்தளத்தில் இருந்து பேசிய பிரதமர், நாட்டின் கோவிட் பரிசோதனைத் திறன் சீராக அதிகரித்ததைக் குறித்து எடுத்துரைத்தார். "வெறும் ஒரு ஆய்வுகத்தில் இருந்து வளர்ச்சி அடைந்து, தற்போது
1,400-க்கும் அதிகமான பரிசோதனைக் கூடங்கள் நாட்டில் இருக்கின்றன," என்று அவர் தெரிவித்தார். முன்னர் ஒரு நாளைக்கு 300 பரிசோதனைகளை மட்டுமே நாம் மேற்கொண்டோம்; தற்போது ஒரு நாளைக்கு 7 லட்சத்துக்கும் அதிகமான பரிசோதனைகளை மேற்கொள்கிறோம். இதை மிகவும் குறுகிய காலத்தில் நாம் சாதித்துள்ளோம்," என்று பிரதமர் கூறினார்.
புதிய எய்ம்ஸ் மற்றும் மருத்துவக் கல்லூரிகள் நாட்டின் சுகாதார உள்கட்டமைப்பை வலுப்படுத்தும் என்று பிரதமர் கூறினார். எம்பிபிஎஸ் மற்றும் எம்டி படிப்புகளில் 45,000-க்கும் அதிகமான இடங்களை நாம் அதிகரித்திருக்கிறோம் என்று அவர் மேலும் கூறினார்.
தேசிய டிஜிட்டல் சுகாதார இயக்கத்தை அறிவித்த பிரதமர், நோய்கள், பரிசோதனை, அறிக்கை, மருத்துவம் உள்ளிட்ட விவரங்களை ஒரே அடையாளத்தின் மூலம் பொதுவான தரவுதளத்தில் கொண்ட பிரத்யேக சுகாதார அடையாள அட்டை அனைவருக்கும் வழங்கப்படும் என்றார்.
சுகாதாரம் மற்றும் குடும்ப நலத்துறை அமைச்சகம்
கோவிட்-19 குறித்த அண்மைச் செய்திகள்
கோவிட்-19 நோய்த் தாக்குதலைத் தடுத்தல், கட்டுப்படுத்துதல் மற்றும் நோயாளிகளைக் கையாள்வதில் மாநிலங்கள் / யூனியன் பிரதேசங்களின் கூட்டு முயற்சியுடன் மத்திய அரசு பல்வேறு நடவடிக்கைகளை எடுத்து வருகிறது. அவை மிக உயர்நிலையில் மறுஆய்வு செய்யப்பட்டு கண்காணிக்கப்படுகின்றன.
நாட்டில் கோவிட்-19 கட்டுப்படுத்துதல் தொடர்பாக, மத்திய சுகாதாரம் மற்றும் குடும்ப நலத் துறை அமைச்சர் டாக்டர் ஹர்ஷ் வர்த்தன் நேற்று உலக சுகாதார அமைப்பின் சுகாதார அலுவலர்கள், மூத்த அதிகாரிகள் மற்றும் களநிலை அதிகாரிகளுடன் காணொளிக் காட்சி மூலம் கலந்துரையாடினார். சுகாதாரம் மற்றும் குடும்ப நல அமைச்சகத்தின் இணை அமைச்சர் திரு. அஸ்வினிகுமார் சௌபே உள்ளிட்டோர் இந்தக் கலந்துரையாடலில் கலந்து கொண்டனர்.
தொகுப்புகள் அளவில் மற்றும் நோய்த் தொற்றைக் கட்டுப்படுத்துவதில் நுண் திட்டங்களை உருவாக்குவதற்கு மாவட்ட அளவில் மாநிலங்கள் / யூனியன் பிரதேச அதிகாரிகளுடன் தொழில்நுட்ப ஒருங்கிணைப்பில் உலக சுகாதார அமைப்பின் அதிகாரிகள் செயலாற்றி வருவது குறித்து டாக்டர் ஹர்ஷ் வர்த்தனிடம் தெரிவிக்கப்பட்டது. மாவட்டங்களில் தொடர்ந்து கண்காணிப்பு மேற்கொள்வதற்கான அணுகுமுறைகளை உருவாக்குவதிலும் அவர்கள் உதவி வருவதாக அமைச்சருக்குத் தகவல் தெரிவிக்கப்பட்டது. தற்போதைய கண்காணிப்பு நடைமுறைகளை பலப்படுத்துதல் மற்றும் கருத்தறிதல் அடிப்படையில் நோய் பரவும் சூழ்நிலைகள், மக்களுக்கு மருத்துவப் பரிசோதனை செய்யும் நடைமுறைகளைப் பலப்படுத்துவதற்கு சுகாதாரம் மற்றும் குடும்ப நல அமைச்சகத்தினருடன் உலக சுகாதார அமைப்பின் போலியோ கண்காணிப்புக் கட்டமைப்பு அணியினர் இணைந்து பணியாற்றுவார்கள் என்றும் குறிப்பிடப்பட்டது.
முடக்கநிலை காலத்தில் பாதுகாப்பான குடிநீரைக் குடிப்பது தொடர்பாக மத்திய சுகாதாரம் மற்றும் குடும்ப நல அமைச்சகம் பொது ஆலோசனைகளை வெளியிட்டுள்ளது. குடிநீர் வழங்கல் நிலையை மேம்படுத்த வேண்டும் என்றும், நிவாரண முகாம்கள் மற்றும் அதிக பாதிப்பு ஏற்பட வாய்ப்புள்ள பகுதிகளில் குடிநீர் வழங்க சிறப்புக் கவனம் செலுத்த வேண்டும் என்றும் அதில் தெரிவிக்கப் பட்டுள்ளது. உரிய வகையில் குளோரின் மாத்திரைகள், பிளீச்சிங் பவுடர் மற்றும் ஹைட்ரோகுளோரைட் கரைசல் ஆகியவற்றைப் பயன்படுத்துமாறும் கூறப்பட்டுள்ளது.
நோய்த்தொற்று காலத்தில், முன் எப்போதும் இல்லாத அளவுக்கு எழும் அத்தியாவசிய மருத்துவ சேவை கோரிக்கைகளை பூர்த்தி செய்வது தொடர்பாக அனைத்து மாநிலங்கள் / யூனியன் பிரதேசங்களுக்கு விரிவான வழிகாட்டுதல்களை சுகாதாரம் மற்றும் குடும்ப அமைச்சகம் அனுப்பியுள்ளது.
இன்றைய நிலவரத்தின்படி நாட்டில் 12,380 பேருக்கு கோவிட்-19 பாதிப்பு உறுதி செய்யப்பட்டுள்ளது. கோவிட் பாதிப்பால் 414 பேர் மரணம் அடைந்துள்ளனர். 1489 பேர் குணமடைந்துள்ளனர் / குணமாகி வீடு திரும்பியுள்ளனர். இந்தியாவில் கோவிட் -19 பாதிப்பு ஏற்பட்டவர்களில் மரண விகிதம் 3.3 சதவீதமாக உள்ளது. இதுவரையில் குணமானவர்களின் அளவு 12.02 சதவீதமாக உள்ளது.
இப்போதைய நிலையில், 325 மாவட்டங்களில் எந்தப் பாதிப்பும் பதிவாகவில்லை. புதுவை மாஹேயில் கடந்த 28 நாட்களாக, யாருக்கும் நோய் பாதிப்பு பதிவாகவில்லை.
(
பிரதமர் அலுவலகம்
பட்டய கணக்காளர்கள் தினத்தில் பிரதமர் பட்டய கணக்காளர்களுக்கு வாழ்த்து
பட்டய கணக்காளர்கள் தினத்தில், பிரதமர் திரு நரேந்திர மோடி பட்டய கணக்காளர்களுக்கு வாழ்த்து தெரிவித்துள்ளார்.
இது தொடர்பாக பிரதமர் வெளியிட்டுள்ள சுட்டுரைச் செய்தியில், "பட்டய கணக்காளர்கள் தினத்தில் அனைத்து பட்டய கணக்காளர்களுக்கும் வாழ்த்துகள். இந்தியாவின் முன்னேற்றத்தில், பட்டய கணக்காளர் சமூகம் முக்கிய பங்கு வகிக்கிறது. தங்கள் பணியை மிகச்சிறப்பாக செய்வதில் கவனம் செலுத்த வேண்டும் என்றும், உலகளவில் இந்திய நிறுவனங்களை உன்னதமானவையாக உருவாக்க வேண்டும் என்றும் நான் பட்டய கணக்காளர்களைக் கேட்டுக்கொள்கிறேன் " என்று கூறியுள்ளார்.
(